CELEX: 32019D1615
Language: ro
Date: 2019-09-26 00:00:00
Title: Decizia de punere în aplicare (UE) 2019/1615 a Comisiei din 26 septembrie 2019 de stabilire a unor măsuri de urgență pentru prevenirea introducerii și răspândirii în Uniunea Europeană a virusului ToBRFV (Tomato Brown Rugose Fruit Virus) [notificată cu numărul C(2019) 6826]

30.9.2019   
               
               
                  RO
               
               
                  Jurnalul Oficial al Uniunii Europene
               
               
                  L 250/91
               
            
         DECIZIA DE PUNERE ÎN APLICARE (UE) 2019/1615 A COMISIEI
         din 26 septembrie 2019
         de stabilire a unor măsuri de urgență pentru prevenirea introducerii și răspândirii în Uniunea Europeană a virusului ToBRFV (Tomato Brown Rugose Fruit Virus)
         
            
               [notificată cu numărul C(2019) 6826]
            
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) teza a treia,
         întrucât:
         
                     (1)
                  
                  
                     Virusul ToBRFV (denumit în continuare „organismul specificat”) este un organism dăunător care nu figurează în prezent în anexa I sau anexa II la Directiva 2000/29/CE.
                  
               
                     (2)
                  
                  
                     Cu toate acestea, la sfârșitul anului 2018, Germania și Italia au raportat focare ale organismului specificat în culturile de tomate de pe teritoriul lor și măsurile luate pentru a-l controla. O analiză a riscului fitosanitar efectuată de Italia a demonstrat că organismul specificat și efectele sale dăunătoare ar putea fi de interes fitosanitar semnificativ pentru Uniune, în special pentru producția de Solanum lycopersicum L. și Capsicum annuum.
                  
               
                     (3)
                  
                  
                     Prin urmare, statele membre ar trebui să se asigure că orice persoană care posedă plante ce pot fi infectate cu organismul specificat este informată cu privire la prezența sa potențială și la măsurile care trebuie luate.
                  
               
                     (4)
                  
                  
                     Statele membre ar trebui, de asemenea, să efectueze anchete anuale în vederea detectării prezenței organismului specificat pe teritoriul lor, pentru a asigura o abordare mai proactivă împotriva stabilirii și răspândirii organismului în cauză.
                  
               
                     (5)
                  
                  
                     Având în vedere dovezile prezentate de Germania și Italia și (legate de) răspândirea organismului specificat într-un număr din ce în ce mai mare de țări terțe, plantele specificate susceptibile de plantare, inclusiv semințele, ar trebui să facă obiectul unor măsuri specifice atunci când sunt introduse în Uniune și ar trebui să fie însoțite de un certificat fitosanitar.
                  
               
                     (6)
                  
                  
                     Măsurile specifice respective ar trebui să prevadă depistarea în timp util a organismului specificat pe teritoriul Uniunii, cerințe pentru introducerea în Uniune a plantelor specificate pentru plantare, inclusiv semințe, precum și efectuarea de controale oficiale la introducerea în Uniune a plantelor pentru plantare și a semințelor menționate.
                  
               
                     (7)
                  
                  
                     Astfel de măsuri sunt necesare pentru a asigura o protecție sporită a teritoriului Uniunii împotriva intrării, stabilirii și răspândirii organismului specificat.
                  
               
                     (8)
                  
                  
                     Pentru a le permite organismelor oficiale responsabile și operatorilor profesioniști să se adapteze la cerințele menționate, prezenta decizie ar trebui să se aplice începând cu 1 noiembrie 2019.
                  
               
                     (9)
                  
                  
                     Decizia ar trebui să aibă caracter temporar și să se aplice până la 31 martie 2022, pentru a permite revizuirea sa înainte de această dată.
                  
               
                     (10)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Definiții
            În sensul prezentei decizii, se aplică următoarele definiții:
            
                        (a)
                     
                     
                        „organism specificat” înseamnă virusul ToBRFV (Tomato brown rugose fruit virus);
                     
                  
                        (b)
                     
                     
                        „plante specificate destinate plantării” înseamnă plantele destinate plantării de Solanum lycopersicum L. și Capsicum annuum.
                     
                  
         
            Articolul 2
            Interzicerea introducerii și deplasării în Uniune
            Se interzice introducerea și deplasarea în Uniune a organismului specificat.
         
         
            Articolul 3
            Depistarea sau prezența suspectată a organismului specificat
            Statele membre trebuie să se asigure că orice persoană care are sub control plante care ar putea fi infestate cu organismul specificat este informată imediat cu privire la prezența sau la prezența suspectată a organismului specificat, la posibilele consecințe și riscuri și la măsurile care trebuie luate pentru a preveni stabilirea și răspândirea organismului specificat.
         
         
            Articolul 4
            Anchete vizând organismul specificat efectuate pe teritoriul statelor membre și identificare
            
               (1)   Statele membre efectuează anchete anuale în vederea depistării prezenței organismului specificat pe plante-gazdă pe teritoriile lor.
            
            
               (2)   Respectivele anchete sunt efectuate de organismul oficial responsabil sau sub supravegherea oficială a organismului oficial responsabil. Aceste anchete includ testarea în laborator și se bazează pe principii tehnice și științifice solide în ceea ce privește posibilitatea de a detecta prezența organismului specificat.
            
            
               (3)   Fiecare stat membru notifică Comisiei și celorlalte state membre, până la data de 31 ianuarie a fiecărui an, rezultatele anchetelor efectuate în anul calendaristic anterior.
            
         
         
            Articolul 5
            Deplasarea plantelor specificate destinate plantării pe teritoriul Uniunii
            Plantele specificate destinate plantării, originare de pe teritoriul Uniunii, pot fi transportate pe teritoriul Uniunii numai dacă sunt însoțite de un pașaport fitosanitar întocmit și eliberat în conformitate cu Directiva 92/105/CEE a Comisiei (2) și dacă îndeplinesc una dintre următoarele cerințe:
            
                        (a)
                     
                     
                        provin din zone în care prezența organismului specificat nu este cunoscută;
                     
                  
                        (b)
                     
                     
                        în cazul plantelor destinate plantării, altele decât semințele:
                        
                                    (i)
                                 
                                 
                                    provin dintr-un loc de producție în care organismul specificat nu este cunoscut, în baza inspecțiilor oficiale efectuate la momentul potrivit pentru a detecta prezența organismului în cauză; și
                                 
                              
                                    (ii)
                                 
                                 
                                    provin din semințe care fie sunt originare din zone indemne de organismul specificat, fie au fost supuse unor teste oficiale pentru organismul specificat pe un eșantion reprezentativ, utilizând metode adecvate, și care, în cadrul acestor teste, au fost declarate indemne de organismul specificat;
                                 
                              
                  
                        (c)
                     
                     
                        în cazul semințelor, s-au efectuat prelevarea de probe oficiale și testarea pentru organismul specificat, pe un eșantion reprezentativ, utilizând metode adecvate și s-a constatat, în cadrul acestor teste, că sunt indemne de organismul specificat.
                     
                  
         
            Articolul 6
            Cerințe privind introducerea în Uniune a plantelor specificate destinate plantării
            Plantele specificate destinate plantării sunt introduse în Uniune numai dacă sunt însoțite de un certificat fitosanitar menționat la articolul 13 alineatul (1) punctul (ii) din Directiva 2000/29/CE și dacă îndeplinesc una dintre următoarele cerințe:
            
                        (a)
                     
                     
                        Plantele specificate destinate plantării provin dintr-o țară terță indemnă de organismul specificat, astfel cum a fost stabilit de organizația națională corespunzătoare de protecție a plantelor în conformitate cu standardele internaționale relevante pentru măsuri de protecție a plantelor. Aceste informații trebuie menționate în certificatul fitosanitar la rubrica „Declarație suplimentară”.
                     
                  
                        (b)
                     
                     
                        Plantele specificate destinate plantării provin dintr-o zonă indemnă de organismul specificat, astfel cum a fost stabilit de organizația națională corespunzătoare de protecție a plantelor în conformitate cu standardele internaționale relevante pentru măsuri de protecție a plantelor. Denumirea zonei respective trebuie menționată în certificatul fitosanitar la rubrica „loc de origine”.
                     
                  
                        (c)
                     
                     
                        În cazul în care plantele destinate plantării provin din alte țări terțe sau din alte zone decât cele menționate la literele (a) și (b), acestea trebuie să îndeplinească următoarele cerințe:
                        
                                    (i)
                                 
                                 
                                    în cazul plantelor specificate destinate plantării, altele decât semințele:
                                    
                                                —
                                             
                                             
                                                au fost produse într-un loc de producție înregistrat și monitorizat de organizația națională pentru protecția plantelor din țara de origine și care este cunoscut ca fiind indemn de organismul specificat pe baza inspecțiilor oficiale efectuate la momentul potrivit pentru a detecta prezența organismului în cauză; și
                                             
                                          
                                                —
                                             
                                             
                                                provin din semințe care fie sunt originare din zone indemne de organismul specificat, fie au fost supuse unor teste oficiale pentru organismul specificat pe un eșantion reprezentativ, utilizând metode adecvate, și care, în cadrul acestor teste, au fost declarate indemne de organismul specificat. Trimiterea la testele respective se include la „Declarație suplimentară” a certificatului fitosanitar.
                                             
                                          Trebuie să fie disponibile informații care să asigure trasabilitatea plantelor specificate destinate plantării la locul de producție;
                                 
                              
                                    (ii)
                                 
                                 
                                    în cazul semințelor, s-au efectuat prelevarea de probe oficiale și testarea pentru organismul specificat, pe un eșantion reprezentativ, utilizând metode adecvate și s-a constatat, în cadrul acestor teste, că sunt indemne de organismul specificat. Trimiterea la testele respective se include la „Declarație suplimentară” a certificatului fitosanitar.
                                 
                              
                  
         
            Articolul 7
            Controale oficiale la introducerea în Uniune
            Toate transporturile de plante specificate destinate plantării introduse în Uniune trebuie verificate oficial la punctul de intrare în Uniune sau la locul de destinație, în conformitate cu Directiva 2004/103/CE a Comisiei (3).
         
         
            Articolul 8
            Data aplicării
            Prezenta decizie se aplică de la 1 noiembrie 2019.
         
         
            Articolul 9
            Data expirării
            Prezenta decizie se aplică până la 31 martie 2022.
         
         
            Articolul 10
            Destinatari
            Prezenta decizie se adresează statelor membre.
         
         
            Adoptată la Bruxelles, 26 septembrie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 169, 10.7.2000, p. 1.
         
            (2)  Directiva 92/105/CEE a Comisiei din 3 decembrie 1992 de stabilire a unui grad de standardizare pentru pașapoartele fitosanitare utilizate pentru circulația anumitor plante, produse sau alte obiecte vegetale în cadrul Comunității și de stabilire a procedurilor detaliate de eliberare a acestor pașapoarte și a condițiilor și procedurilor detaliate de înlocuire (JO L 4, 8.1.1993, p. 22).
         
            (3)  Directiva 2004/103/CE a Comisiei din 7 octombrie 2004 privind controalele de identitate și controalele de sănătate ale plantelor, produselor vegetale și altor obiecte incluse în partea B din anexa V la Directiva 2000/29/CE a Consiliului, care pot fi efectuate în alt loc decât punctul de intrare în Comunitate sau într-un loc situat în apropiere, și de stabilire a condițiilor care reglementează aceste controale (JO L 313, 12.10.2004, p. 16).